**Protokol o postupanju u slučaju pojave dječjih glista kod učenika i učenica**

Na početku nastavne godine razrednici su dužni upoznati roditelje o postojanju Protokola koji definira postupke u slučaju pojave dječjih glista.

Roditelj koji kod svog djeteta primijeti dječje gliste dužan je:

 o tome odmah obavijestiti nadležnog pedijatra ili liječnika obiteljske medicine koji potvrđuje dijagnozu i prijavljuje zarazu nadležnom epidemiologu koji po prijavi izlazi na epidemiološki uvid u školu

 obavijestiti razrednicu / razrednika

Razrednik je dužan:

 odmah obavijestiti Učiteljsko vijeće, tajništvo i stručnu službu škole kako bi se postrožio higijenski standard do nestanka epidemije

 razgovarati i upućivati učenike na primjenu mjera u školi

Higijenske mjere

 češće kupanje / tuširanje

 često pranje ruku (prije i poslije jela, prije i poslije nužde, poslije brisanja nosa…)

 održavanje noktiju kratkim i čistim

 pranje posteljine na visokoj temperaturi

 svakodnevno usisavanje i dezinficiranje stambenog prostora

Što su dječje gliste?

Dječje gliste su crijevna infekcija uzrokovana sitnim parazitima, tj. bijelim glisticama dugima oko 1 cm koji se najprije uočavaju u području anusa i to noću kada dijete spava s obzirom da su tada gliste najaktivnije.

Gliste se mogu pojaviti i u najčišćim uvjetima, a vrlo se lako osobe mogu zaraziti i putem zraka.

Riječ je o prilično zaraznoj bolesti te ako se otkriju kod djeteta mora se liječiti cijela obitelj.

Simptomi

Glavni simptom je svrab u području anusa, a kod djevojčica se može pojaviti i vaginalni iscjedak. Zbog nadraženosti kože može doći i do pucanja kože što može uzrokovati bakterijsku infekciju kože.

Ostali simptomi su rjeđi i pojavljuju se ako se gliste ne uoče na vrijeme ili ako ih u crijevima ima puno: bol u trbuhu i mučnina; manjak energije i brzo umaranje; vrtoglavica; slab apetit; buđenje noću.

Liječenje

Uz zaraženo dijete liječe se i ostali članovi obitelji, bez obzira imaju li simptome ili ne.

Zagreb, studeni 2019.